**ФУДБАЛСКИ КЛУБ**

 **„ЦРВЕНА ЗВЕЗДА“**

 **ПРЕДСЕДНИКУ**

**Светозару Мијаиловићу**

 Љутице Богдана 1а

11000 Београд

**Предмет:** Захтев за одлагање изборне седнице Скупштине ФСС сазване од стране Извршног одбора ФСС за 31.10.2022. године

Поштовани господине Мијаиловићу,

овим дописом Вам одговарамо на Захтев поднет од ФК „Црвена звезда” дана 21.10.2022. године, којим се тражи одлагање изборне седнице Скупштине ФСС сазване од стране Извршног одбора ФСС за 31.10.2022. године.

Потпуно је нејасно због чега сте такав захтев поднели на самом завршетку изборног процеса, имајући у виду да је ФСС јавно објавио Сазив са дневним редом предметне седнице Скупштине ФСС још 1. септембра 2022. године. Дакле, протекло је пуних 50 дана од заказивања седнице, више од три месеца како су расписани избори и готово годину дана од датума усвајања новог Статута ФСС. Када се узме све претходно наведено у обзир, сами аргументи за одлагање седнице Скупштине ФСС су потпуно правно, логички и фактички неутемељени. Од ФСС се захтева нешто што правно није могуће.

Познато Вам је да ФСС нема председника још од фебруара 2021. године (дакле дуже од годину и по дана) и да је уз стручну помоћ и изричите захтеве представника и експерата ФИФА и УЕФА, нови Статут ФСС донет 29.11.2021. године. ФИФА и УЕФА захтевале су од ФСС да се у складу са одредбама новог Статута ФСС избори одрже што је пре могуће (у марту 2022. године), али су они због низа околности и опструкција одлагани. Коначно, последњи корак у изборном процесу – седница Скупштине ФСС, заказана је за 31.10.2022. године. Изборни процес је протекао у демократском духу, мирној атмосфери и без озбиљнијих неправилности. Сада је тај поступак доведен до самог краја. Не постоје било какве ванредне и непредвиђене околности које би оправдале одлагање окончања изборног поступка на свим нивоима у ФСС. Осим тога, напомињемо да би било какво даље одлагање одржавања седнице Скупштине ФСС проузроковало реакцију УЕФА која би у ФСС увела тзв. принудне мере кроз постављање Комисије за нормализацију односа, што је био случај у неким другим европским фудбалским савезима. Такав развој догађаја представљао би велику срамоту за наш фудбал и нашу земљу.

У складу са одредбама Закона о спорту и Статута ФСС сви чланови ФСС који имају своје делегате у Скупштини ФСС имају једнака права и обавезе. У вези са тим, сваки предлог је добродошао и Одбор је спреман да га узме у разматрање. Уважавајући спортске успехе ФК „Црвена звезда” и историјски значај тог фудбалског клуба за српски фудбал, Ваш захтев је размотрен са посебном пажњом, међутим он је закаснио и евентуални прекид избора, како је већ наведено, нарушио би интегритет целокупног изборног процеса и довео Фудбалски савез Србије у директну конфронтацију са ФИФА и УЕФА, посебно у тренутку када су материјали за седницу већ послати делегатима и када су чланови ФСС предложили кандидата за избор председника ФСС, а све у складу са одредбама Статута ФСС.

Из свих горе наведених разлога немогуће је прихватити Вашу иницијативу за одлагање већ заказане седнице Скупштине ФСС.

Ваш клуб је, од почетка изборног процеса у ФСС, имао могућност, да као и било који други члан ФСС, предложи свог кандидата за избор на функцију председника ФСС, што није учинио, чиме је сам себи ускратио право да гласа за евентуалног противкандидата. Наводи из Вашег захтева у коме најављујете да нећете прихватити господина Бјековића као председника ФСС, ако он буде изабран на ту функцију током предстојеће седнице Скупштине ФСС, ваше су право и то право можете да остварите тако што ће делегат Вашег клуба у Скупштини ФСС гласати против његовог избора. Подвлачимо још једанпут, ФСС је до данашњег дана све изборне радње спровео у духу демократских принципа и толеранције, тако да очекујемо и од Вас, да и Ви поштујете прописане правне процедуре и да узмете учешће у демократском одлучивању на седници Скупштине ФСС.

С поштовањем,

**ОДБОР ЗА СПРОВОЂЕЊЕ ИЗБОРА**

**Стојан РАДОШЕВИЋ с.р.**